**LÉGSZENNYEZŐ PONTFORRÁSOK**

A különböző ipari berendezések és munkafolyamatok között vannak olyan típusúak, melyek az alkalmazott technológia, segédanyagok vagy az éppen feldolgozott anyagok folytán környezetszennyező anyagok kibocsátásával járnak. Ezeket légszennyező pontforrásoknak nevezzük. Az ezzel kapcsolatos információkat a 306/2010. (XII. 23.) Korm. rendelet (a levegő védelméről) tartalmazza.

A légszennyező pontforrás fogalma a rendelet alapján:

*Légszennyező pontforrás:* az a levegőterhelést okozó forrás, amelynél a légszennyező anyag kibocsátási jellemzői (térfogatáram, kibocsátási koncentráció, hőmérséklet, nyomás) méréssel vagy a mérés megvalósításának gyakorlati akadályai miatt műszaki számítással egyértelműen meghatározhatók.

Ezeknek a pontforrásoknak a mérésével nem csak a környezetvédelem, hanem a munkavállalók egészségének a védelme okán is foglalkozni kell. Természetesen ez csak abban az esetben igaz, ha a keletkező gőz, gáz, por kiáramlás a munkahely légterébe történik. Amennyiben az ebből a térből elvezetésre kerül, abban az esetben csak környezetvédelmi szempontokat kell figyelembe venni.

A légszennyező pontforrások vizsgálatánál a 6/2011. (I. 14.) VM rendelet (a levegőterheltségi szint és a helyhez kötött légszennyező források kibocsátásának vizsgálatával, ellenőrzésével, értékelésével kapcsolatos szabályokról) előírásait kell alkalmazni és az abban foglaltak alapján kell elvégezni azt.

**A kibocsátások mérésének követelményei:**

A folyamatos és időszakos mérésekre történő kötelezés esetén a környezetvédelmi hatóság meghatározza:

* az ellenőrizendő légszennyező forrást,
* a mérések időpontját, időtartamát és gyakoriságát,
* a mérendő légszennyező anyagokat,
* a mérések alatti üzemviteli körülményeket és
* a mintavételi helyek kialakítását.

További előírások:

* A helyhez kötött légszennyező pontforrások kibocsátásának ellenőrzéséhez szabványos, vagy azzal bizonyítottan egyenértékű eredményt adó mérési módszert kell alkalmazni.
* A mérés előtt a műszer gyártója által meghatározott rendszerességgel el kell végezni a mérőműszer nullpontjának és referencia-értékének anyagmintával vagy használati etalonnal történő ellenőrzését.
* Folyamatos mérés esetén a beépített műszer telepítése és üzemeltetése folyamán az MSZ EN 14181:2004 szabvány szerint kell eljárni.
* A mérőrendszerek tervszerű, rendszeres megelőző karbantartását a gyártó által meghatározott gyakorisággal az üzemeltetőnek kell elvégezni.
* A mérőeszközök ellenőrző kalibrálását évente el kell végezni. A mérőeszközök, mérőrendszerek üzembe helyezése, átalakítása vagy javítása után minden esetben ellenőrző kalibrálást kell végezni. Az ellenőrző kalibrálás a helyszínen is elvégezhető. A beépített folyamatos kibocsátásmérő rendszerek esetében legalább évente egy alkalommal az adott komponensre használt mérési módszer követelményeire akkreditált mérőszervezettel összehasonlító kibocsátásmérést kell végezni.
* Az üzemeltető feladata a folyamatos mérőrendszerek és az időszakos mérésekhez szükséges mérőhelyek kiépítése, valamint a méréshez szükséges állapotuk folyamatos fenntartása.